Адыгэбзэр къэрал куэдым щадж
Къэбэрдей-Балъкъэрым къэралыбзэу щылажьэ адыгэбзэр, мащIэми куэдми, анэдэлъхубзэу зыIурылъ ди лъэпкъэгъухэр хамэ къэрал щэ ныкъуэм щIигъум щопсэу.
Нобэ тегъэчыныхьауэ жыпIэ хъунукъым апхуэдиз къэралым адыгэбзэр щащIэу е щаджу, ауэ ар щылажьэ, абы щелэжь къэралхэр щыIэщ. Псалъэм папщIэ, адыгэбзэр щадж Куржым и Тбилиси къэрал университетым, Швецием щыIэ Мальмё университетымрэ Люнд университетымрэ, Нидерландхэм я Лей- ден университетым, Канадэм — МакМастер университетым, Австралием щыIэ Квинсленд университетым, нэгъуэщI къэралхэми. Ауэ абыхэм адыгэбзэр зэрыщаджыр нэхъыбэм зытещIыхьар къэхутэныгъэ лэжьыгъэрщ, нэгъуэщIу жыпIэмэ а университетхэр къэзыуххэм нэгъэсауэ адыгэбзэр ящIэу щыткъым, атIэ адыгэбзэм и теорием и кIуэрабгъухэм щагъэгъуазэу аращ. Арами, адыгэбзэр щIэныгъэ утыкум итыным хуэщхьэпэ Iуэхушхуэ ялэжь а еджапIэхэм.
Абыхэм къащхьэщокI Тыркум адыгэбзэр джыным и Iуэхур университетышхуитIым зэрыщыщекIуэкIыр: я адыгэбзэ къудамэхэр къэзыуххэр адыгэбзэр курыт еджапIэхэми университетхэми щезыгъэдж егъэджакIуэуи щIэныгъэлIуи лэжьэфынущ. Къудамэхэм щеджэхэм апхуэдэ лъэкIыныгъэ яIэнымкIэ, щIэныгъэ куу ягъуэтынымкIэ лэжьыгъэшхуэ ирагъэкIуэкI Хэкум икIа егъэджакIуэхэм.
АдыгэбзэмкIэ къудамэхэр Тыркум и университетхэм къызэрыщызэIуахам нэгъуэщI мыхьэнэи иIэщ: абы а къэралым щыпсэу адыгэхэр игъэгушхуащ, адыгэбзэр, адыгэ хабзэр, адыгэ щэнхабзэр мыкIуэдыжу щIэблэщIэр щIэпIы- кIа хъунымкIэ гугъапIэшхуэ адыгэм къари- тащ.
2021 гъэ еджэгъуэщIэм,Тыркум и Дюзджэ университетыр къапщтэмэ, адыгэбзэмрэ литературэмкIэ и къудамэм шыщхьэуIум и 5-м щегъэжьауэ 20 хъуху щIэтIысхьэну хуей- хэм я дэфтэрхэр къыIах. Кавказ ЩIыбым щыщу а еджапIэ нэхъыщхьэрщ Адыгэбзэмрэ литературэмкIэ япэу къудамэ къызэIузыхар. Абы япэ студентхэр 2013 гъэм щIэтIысхьэри, 2017 гъэм егъэджакIуэ хьэзырхэр къыщIигъэкIауэ щытащ. Мыбы щеджэр Тыркум ис адыгэхэм я закъуэкъым, атIэ дэнэ къэрал къикIари щIотIысхьэф, къищынэмыщIауэ, зи бзэр нэсу зэзыгъэщIэну, абы ирилэжьэну хуейхэм я мызакъуэу, адыгэбзэр бзэ щIэныгъэу зыдж нэгъуэщI лъэпкъ къыхэкIахэри щолажьэ.
